Etter okkupasjonens slutt fullførte han jusstudier ved Universitetet i Oslo i 1947. Deretter arbeidet han som sekretær for Karl Evang i Helsedirektoratet før han ble ansatt som dommerfullmektig i Tinn og Heddal tingrett. Han fungerte også en periode som konstituert sorenskriver. Han deltok som dommer i rettsoppgjøret i Norge etter andre verdenskrig, og ved sin død var han kjent som en av de få gjenlevende dommerne fra denne spesielle perioden. I 1951 skiftet han jobb til advokat; fra 1962 var han høyesterettsadvokat. Han arbeidet fra Brevik og Porsgrunn, og var en produktiv forsvarer i Skien og Porsgrunn tingrett.